આમ તો ફિલ્મની શરૂઆતમાં જ જવાબદારીમાંથી હાથ ખંખેરવા માટે એક ડિસ્ક્લેમર મૂકી દેવામાં આવ્યું છે, પરંતુ હિસ્ટોરિકલ ઍક્યુરસીને મામલે આ ફિલ્મ કેટલાય સવાલો ઊભા કરી દે છે. જેમ કે સિંધી નામ મોહેંજો દારો (અર્થાત્ મરેલાનો ટેકરો) તો આ આખી સંસ્કૃતિને મળેલું મૉડર્ન નામ છે. જ્ઞાનકોશના કહેવા પ્રમાણે ત્યારે એ નામ હતું જ નહીં. વળી કોઈ નગર પોતાને આવા અશુભ નામે શા માટે ઓળખાવે? ફિલ્મમાં પાંચેક ઇતિહાસકારોને ક્રેડિટ આપવામાં આવી છે, પરંતુ ફિલ્મ મોહેંજો દારોના વિકીપીડિયા પેજથી આગળ વધી હોય એવું લાગતું નથી. દાખલા તરીકે માથે ભેંસ જેવાં શિંગડાંનો મુગટ શિવ પશુપતિ સીલમાંથી લઈને વિલન કબીર બેદીના માથે પહેરાવી દેવામાં આવ્યો છે. ડાન્સિંગ ગર્લની કાંસાની મૂર્તિને સિંધુમાતા બનાવી દેવામાં આવી છે. જે બુખારા નગરનો ફિલ્મમાં ઉલ્લેખ છે એનો પહેલો ઉલ્લેખ જ ફિલ્મની વાર્તાના ૧૫૦૦ વર્ષ પછી મળે છે. જો શરૂઆતમાં બતાવ્યા પ્રમાણે ફિલ્મની બોલી અત્યારના સમયની કરી નાખી હોય તો વચ્ચે સપિના, લાજવરત, લખ લખ થુરા જેવા શબ્દપ્રયોગો કરવાની શી જરૂર? ધારો કે મોહેંજો દારોવાસીઓ સિંધુમાતાને પૂજતા હોય તો તે કોઈ ઇન્ડોર સ્વિમિંગ-પૂલની શું કામ પૂજા કરે, બાજુમાં જ વહેતી વિશાળ નદીની પૂજા ન કરે? સિંધુ નદી પોતાનું વહેણ બદલે એટલા માત્રથી એ ગંગા થઈ જાય? એ પણ સિંધ પ્રાંતમાં? ટૂંકમાં આ આશુભાઈનું મોહેંજો દારો છે.